Føler sig deforme

Faktisk er det noget af en følelsesmæssig rutsjetur at tabe sig meget. I starten er man grebet af eufori over de mange tabte kilo, senere daler livskvaliteten markant igen.

Det viser et forskningsprojekt, som læge Lotte Poulsen er ved at lægge sidste hånd på. Hun har set på eftervirkningerne af en gastrisk bypass-operation og en efterfølgende hud-operation. Og hun kan se, hvordan tidligere overvægtige bliver hårdt ramt af følgerne af det store vægttab.

- Den overskydende hud efterlader folk i en dårligere situation, rent psykisk, end overvægten skabte. De føler sig unormale og deforme på en måde, som de aldrig gjorde som overvægtige, forklarer hun.

Og selvom en hudoperation efterlader patienterne med en krop fuld af ar, så er der ingen af dem, der fortryder operationen efterfølgende, fortæller Lotte Poulsen.

- Operationerne har en meget positiv effekt. Patienterne får det væsentligt bedre fysisk. De får mange ar og får aldrig deres oprindelige krop tilbage, men de kan gå ud og leve et normalt liv igen.

Ikke set min mave

Og det er præcis det, Anette Feldbæk drømmer om, når hun ser på sit store forklæde af hud på maven. At det kommer væk. At hun kan passe et par cowboybukser. At hun kan få en navle. Derfor siger hun med glæde ja tak, da hun bliver tilbudt en operation.

Kriterier for hud-operation Der skal være gået halvandet år siden fedmeoperationen. Man skal have været vægtstabil i en længere periode. Man skal have væsentlige forandringer. Man skal have problemer med fugt, svampeangreb eller ildelugt i hudfolderne. Den overskydende hud skal være bevægelseshæmmende. Og så skal der være psykosociale følger.

- Jeg har ikke set min egen mave i flere år. Jeg har ikke haft en navle nogensinde. Så det bliver skønt. Og det bliver skønt at få et spejl, hvor jeg kan se hele min krop og forhåbentligt holde ud at se på mig selv, fortæller Anette.

En operation, hvor man fjerner overskydende hud, er en plastikkirurgisk operation, som det offentlige tilbyder folk, der er meget generede af løs hud efter et vægttab.

- Den løse hud, der hænger og generer, kan være så meget, at det falder uden for, hvad der er normalt. En ung kvinde i starten af 20’erne kan have krop som en olding, forklarer plastikkirurg Jais Oliver Berg, der skal operere Anette.

Det er meget forskelligt, hvor meget folk er generet af løs hud efter et vægttab. Men for Anettes vedkommende har huden mistet sin elasticitet, og den kommer ikke tilbage. Derfor er der ingen chance for, at hun kan træne huden på plads igen eller på anden måde stramme den op.

Og udover at den er tung for hende at bære med en krop, der også er slidt efter de mange års mange kilo, så påvirker den hendes livskvalitet i en grad, der nærmest kan betegnes som et handicap, forklarer Jais Oliver Berg.